**GARIS PANDUAN PERANCANGAN PETAK PENGECASAN KENDERAAN ELEKTRIK (EVCB)**

**8.0 PENUTUP**

Garis Panduan Perancangan (GPP) Petak Pengecasan Kenderaan Elektrik (EV) ini telah menggariskan perkara-perkara asas berhubung tafsiran pembangunan sedia ada dan pembangunan baharu bagi EVCB. GPP ini turut memperincikan lokasi perletakan, garis panduan reka bentuk, cadangan komponen, dan mekanisma pelaksanaan bagi Pemasangan EVCB.

Penerimapakaian GPP ini adalah penting agar agensi di peringkat kementerian, negeri, dan tempatan serta pihak yang berkepentingan mempunyai panduan yang jelas, seragam, dan selaras bagi perancangan dan pelaksanaan infrastruktur EVCB yang lengkap. Seterusnya, ini dapat merancakkan ekosistem penggunaan kenderaan elektrik (EV) di negara ini.

**9.0 TARIKH BERKUATKUASA**

Bagi EVCB yang telah dibina dan beroperasi sebelum GPP EVCB dan prosedur dikuatkuasakan, pemohon diberi tempoh dalam masa dua (2) tahun dari tarikh GPP diterima pakai di peringkat negeri untuk mengemukakan permohonan bagi mendapatkan kelulusan sama ada Pelan Bangunan, Permit Pembinaan Kecil, atau Permit Sementara di Pihak Berkuasa Tempatan (PBT). Semua pemajuan EVCB yang dicadang selepas GPP diterima pakai, pemohon hendaklah mendapat kelulusan dari PBT sebelum sebarang kerja bermula.

Bagi pematuhan keselamatan kebakaran di bawah Jabatan Bomba dan Penyelamat Malaysia (JBPM) untuk EVCB yang telah dibina dan beroperasi, pemohon juga diberi tempoh dua (2) tahun untuk memenuhi **Garis Panduan Keselamatan Kebakaran Bagi Electric Vehicle Charging Bay Di Premis** yang telah disediakan oleh JBPM yang berkuatkuasa pada 29 September 2023. Dalam tempoh tersebut, pemilik premis dan pemasang EVCB hendaklah bertanggungjawab sepenuhnya sekiranya berlaku apa-apa insiden dan sebagainya.